钦定古今图书集成/历象汇编/庶征典/第167卷 > 《白乌赋》杜柟
## 钦定古今图书集成/历象汇编/庶征典/第167卷 > 《白乌赋》杜柟

灵哉孝乌，巢葺厥黉。生子八九，一耦堪惊。反同族于
缟素，本天赋而双清。亮博洽之未识，实今古之难名。
尔其莹莹树杪，𦐂𦐂毛衣。闻风飏之飒爽，冀翀天而
一飞。恍片玉之上下，俨映雪以差池。厌常形之罔别，
特异色以含辉。故其霜毛皎洁，冰翮蹁跹。元真内敻，
靡艳都捐。徘徊松上，比迹梅前。白鹇拟秀，皓鸖夺鲜。
何坎方之变色，忽禽属之更新。信先几之有在，岂虚
产而无因。显休征于异质，将锺瑞于仁人。使其抱文
章而不饰，脱气类同含珍。远金谷而奋翼，想玉树以
栖身。乃延伫兮坛杏，或嬉游乎泮芹。愿济美于威凤，
将媲德于祥麟。避云罗之矰缴，舍山峤之荒榛。盼冥
鸿之渐木，乐雍鹭之振振。倘上林之可借。快迁乔于
芳春，翥逸兴而周顾。抗丹梯之嶙峋，肯同流而混俗。
将离类以超群，度不负于奇孕，而或获应于皇仁。